Diari Oficial de la Generalitat Valenciana


Sumari del DOGV 5417, del 29-12-2006 (2006/14032)

ORDE de 17 de novembre de 2006, de la Conselleria de Benestar Social, per la qual s'aproven les bases i es convoca un concurs per a concedir els premis en les categories de millor espot publicitari i millor cartell i fullet, que promocionen el Recurs de Famílies Educadores de Menors en la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5417

Data del DOGV
:   29-12-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/14892


Data del document
:   17-11-2006

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * belles arts
    * publicitat
    * premi cultural
    * distinció honorífica

ORDE de 17 de novembre de 2006, de la Conselleria de Benestar Social, per la qual s'aproven les bases i es convoca un concurs per a concedir els premis en les categories de millor espot publicitari i millor cartell i fullet, que promocionen el Recurs de Famílies Educadores de Menors en la Comunitat Valenciana. [2006/14204]  
La Comunitat Valenciana va ser pionera en la creació d'un recurs assistencial per als menors en situació de desprotecció social, alternatiu al sistema tradicional de la institucionalització en centres de protecció.  
Este nou recurs donava plena rellevància al nucli familiar, al considerar-lo l'entorn més idoni per a garantir el desenvolupament adequat i harmònic del xiquet, en tots els àmbits de la vida, especialment en els referits a la seguretat afectiva, atencions bàsiques, educació, protecció i defensa.  
Amb este plantejament, l'any 1986 es regula per primera vegada a Espanya, per mitjà d'una norma reglamentària emanada de l'administració de la Generalitat, el recurs de Famílies Educadores, entenent per tal, aquell pel qual .un menor, sotmés a unes condicions específiques en el seu primer entorn familiar que influïxen negativament en el seu desenrotllament, es confia temporalment a un nucli familiar que no és el seu, en funció d'un interés educatiu..  
Amb esta literalitat s'expressava la que va constituir en el seu moment una de les normes més innovadores en l'àmbit de la protecció de menors, i que va ser l'Orde de 20 de març de 1986, de la Conselleria de Treball i Seguretat Social, per la qual s'establix el recurs de Famílies Educadores a la Comunitat Valenciana, publicada en el Diari Oficial de la Generalitat, núm. 368, de 25 d'abril de 1986.  
Vint anys han passat des que es va publicar la dita norma, i encara que el recurs s'ha consolidat progressivament en el temps fins al punt de constituir en l'actualitat una sòlida alternativa a l'acolliment residencial, resulta necessari continuar la labor de difondre'l i fomentar-lo, de manera que esta alternativa de vida familiar es referme definitivament i s'erigisca en la forma d'exercir la guarda més adoptada per la Generalitat, en els casos en què haja assumit la guarda o tutela d'un menor d'edat segons el que disposa la legislació civil vigent.   
Per tot això i fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, i el Decret 120/2003, d'11 de juliol del 2003, de la Consell de la Generalitat Valenciana, pel qual s'aprova el Reglament Orgànic i Funcional de la Conselleria de Benestar Social,  
ORDENE  
Article 1  
És objecte de la present Orde la convocatòria d'un concurs per a concedir els premis en les categories de millor espot publicitari i millor cartell i fullet, que promocionen el Recurs de Famílies Educadores de Menors en la Comunitat Valenciana. Les bases per les quals es regirà la convocatòria figuren com a annex d'esta orde.  
La finalitat és donar a conéixer i difondre el Recurs de Famílies Educadores de Menors, amb motiu del vint aniversari de la creació d'este recurs en la Comunitat Valenciana, a través de:  
a) Un suport tècnic en imatges que puga emetre's en mitjans audiovisuals.  
b) Un suport gràfic en paper en format de cartell i de fullet.  
Article 2  
El premi per al guanyador en la categoria de millor espot publicitari serà de 4.000,00 euros, i en la categoria de millor cartell i fullet de 2.000,00 euros.  
Estos premis es finançaran a càrrec dels pressupostos de la Conselleria de Benestar Social per a l'exercici 2007, programa pressupostari 29.31.17.1179.428.15.403.50, quedant condicionat a l'existència de crèdit adequat i suficient.  
El pagament dels premis es realitzarà en pagament únic i mitjançant transferència bancària, al compte que indiquen els guanyadors.  
Article 3  
Els guanyadors dels premis assumiran les responsabilitats que pogueren resultar de la utilització de les imatges i altres elements creatius aportats per estos en la realització dels treballs presentats, que pogueren derivar-se d'eventuals drets de la propietat intel·lectual, industrial, o de marques, la titularitat dels quals corresponguera a tercers o entitats alienes al present concurs, així com dels drets de protecció a l'honor, a la intimitat i a la pròpia imatge.  
Disposició Final primera  
S'autoritza la subsecretària de la Conselleria de Benestar Social i la directora general de Família, Menor i Adopcions perquè, en l'àmbit de les seues competències respectives, adopten les mesures necessàries per al desplegament i l'aplicació d'esta orde.  
Disposició Final segona  
La present Orde entrarà en vigor l'endemà de la seua publicació en el Diari Oficial de la Generalitat.  
Disposició Final tercera  
Contra la present convocatòria, que esgota la via administrativa, es podrà interposar potestativament recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la comunitat Valenciana, en el termini de dos mesos comptadors des de l'endemà de la seua notificació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.  
València, 17 de novembre de 2006  
La consellera de Benestar Social  
Alicia de Miguel García  
ANNEX  
Bases  
Primera. Objecte  
1. En les presents Bases es regula el concurs per a concedir els premis al millor espot publicitari i al millor cartell i fullet de difusió, que promocionen el Recurs de Famílies Educadores de Menors en la Comunitat Valenciana.  
La finalitat és donar a conéixer i difondre el Recurs de Famílies Educadores de Menors, amb motiu del vint aniversari de la creació d'este recurs en la Comunitat Valenciana, tant a través d'un suport tècnic en imatges que puga emetre's en mitjans audiovisuals, com a través d'un suport gràfic en paper en format de cartell i de fullet.  
2. Els participants en la categoria de millor espot publicitari hauran de dissenyar, produir i realitzar un espot destinat a donar a conéixer i difondre als ciutadans de la Comunitat Valenciana, el Recurs de Famílies Educadores de Menors. L'espot tindrà una duració mínima de 30..  
Els espots publicitaris que presenten els participants hauran de reunir totes les condicions tècniques necessàries per a la seua emissió.  
3. Els participants en la categoria de millor cartell i fullet hauran de dissenyar un cartell i un fullet destinat a donar a conéixer i difondre als ciutadans de la Comunitat Valenciana, el Recurs de Famílies Educadores de Menors.  
El cartell tindrà format lliure mentres que el fullet haurà de tindre format de díptic o tríptic.  
El cartell i el fullet presentat per cada participant hauran de reunir un disseny gràfic homogeni. La presentació només de cartell o només del fullet, serà motiu d'exclusió en la participació del concurs.  
Els cartells i fullets que presenten els participants hauran de reunir totes les condicions tècniques necessàries per a la seua difusió.  
4. Tots els participants hauran d'observar la legislació vigent en matèria de protecció al dret a l'honor, a la intimitat i a la pròpia imatge, especialment respecte als menors d'edat.  
Segona. Participants  
Podrà participar en el concurs qualsevol persona jurídica o física major d'edat, encara que no desenrotlle la seua activitat professional en l'àmbit de la publicitat, de la producció cinematogràfica o dels mitjans audiovisuals, o del disseny gràfic.  
Tercera. Presentació a concurs dels treballs  
Els concursants que desitgen participar en la convocatòria dels premis, hauran de presentar els seus treballs en suport adequat, en el Registre de la Conselleria de Benestar Social, siti al passeig de l'Albereda 16, planta baixa, 46817 València, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del procediment Administratiu Comú.  
El treball i la documentació complementària haurà d'estar dirigida a la Direcció General de la Família, Menor i Adopcions, indicant bé .Premi al millor espot publicitari que promocione el Recurs de Famílies Educadores de Menors en la Comunitat Valenciana. o bé .Premi al millor cartell i fullet que promocione el Recurs de Famílies Educadores de Menors en la Comunitat Valenciana..  
Si un mateix participant es presenta en ambdós categories, haurà de presentar els treballs de forma separada.  
També, un mateix participant podrà presentar un màxim de tres treballs en cada categoria.  
Quarta. Documentació  
Junt amb el treball realitzat caldrà presentar la següent documentació, original o còpia legalitzada per notari o compulsada per l'administració:  
a) En cas de persona física, còpia del Document Nacional d'Identitat (DNI), Número d'Identificació d'Estranger (NIE) o passaport.  
b) En cas de persona jurídica, estatuts o escriptura de constitució, així com documentació acreditativa de la persona física que la representa, inclosa la còpia del seu DNI, NIE o passaport.  
c) Memòria explicativa del treball realitzat.  
Quinta. Termini de presentació  
Els interessats podran presentar els seus treballs des de l'endemà de la publicació de la convocatòria en el Diari Oficial de la Generalitat; fins al 28 de febrer de 2007.  
Sexta. Jurat  
Es constituirà un jurat que avaluarà els treballs presentats i n'emetrà una proposta no vinculant que elevarà la consellera de Benestar Social, perquè resolga com siga procedent.  
El jurat estarà compost les persones següents:  
Presidenta: la consellera de Benestar Social o persona en qui delegue.  
Vicepresidenta: la directora general de la Família, Menor i Adopcions.  
Vocals: dos vocals en representació de les entitats privades col·laboradores en el desplegament del recurs de l'acolliment familiar en la Comunitat Valenciana; un vocal en representació dels mitjans audiovisuals; un vocal en representació de les empreses de disseny gràfic; dos vocals en representació de la Conselleria de Benestar Social. Estos sis vocals seran designats per la consellera de Benestar Social.  
Secretari: un funcionari de la Direcció General de la Família, Menor i Adopcions, amb veu però sense vot.  
El jurat podrà proposar que queden desert els premis.  
Sèptima. Avaluació de les sol·licituds  
Per a avaluar els treballs el jurat tindrà en compte, entre d'altres, els aspectes següents:  
a) Adequació dels missatges transmesos en els treballs a la realitat del recurs de Famílies Educadores de la Comunitat Valenciana.  
b) Potencial dels treballs per a la captació de noves famílies disposades a acollir menors del sistema de protecció.  
Octava. Resolució del concurs  
La resolució dels premis serà efectuada per la consellera de Benestar Social, amb la proposta prèvia del jurat, una vegada examinats els treballs presentats.  
El termini màxim per a resoldre serà de trenta dies hàbils comptadors a partir de l'endemà del dia en què acaba el termini de presentació dels treballs.  
Novena. Premis  
Es concedirà un únic premi en la categoria de millor espot publicitari i un únic premi en la categoria de millor cartell i fullet.  
L'entrega dels premis tindrà lloc en acte públic de la Conselleria de Benestar Social, que se celebrarà durant l'any 2007.  
Desena. Acceptació de les bases  
La participació en el concurs suposa la plena acceptació de totes les bases.